Revenirea la muncă după perioada de concediu maternal este adesea însoțită de discriminare, hărțuire, readaptare la un nou ritm de viață profesională și familială. Angajatele moderne se confruntă cu o dublă provocare: să muncească ca și cum n-ar avea copii, în timp ce își îngrijesc copiii ca și când n-ar avea job.
Deși România oferă cel mai lung concediu plătit de creștere a copilului din lume, sistemul de îngrijire este insuficient dezvoltat, ceea ce nu favorizează deloc reintegrarea mamelor în câmpul muncii. Panorama a discutat despre asta cu experți, dar și cu mame proaspăt întoarse la serviciu, atât din România, cât și din Franța, Germania, Anglia, Belgia și Italia.
"Mi-a picat cerul în cap", spune Mădălina* (35 de ani), despre momentul în care angajatorul i-a oferit un post de secretară, în locul poziției de expert bancar deținută înainte de a intra în concediu maternal. "Mi-au spus că firma a fost cumpărată de concurență și că (…) nu mă puteam întoarce în departamentul în care lucrasem", își aduce ea aminte.